08/05/2020 | Administración LocalMunicipal
Cambre
Atribucións da Xunta de Goberno Local e celebración de sesións telemáticas

De conformidade co establecido no artigo 50 do Regulamento orgánico municipal, dáse publicidade á Resolución de Alcaldía núm.570/2020, do 28 de abril, respecto da delegación de atribucións a prol da Xunta de Goberno Local e celebración de sesións telemáticas, que consta do seguinte teor literal: «Por Resolución desta Alcaldía núm.433/2020, do 16 de marzo, resolvín a suspensión de todas as sesións periódicas ou ordinarias dos órganos colexiados municipais (Xunta de Goberno Local, Pleno da Corporación, Comisións Informativas, Xuntas de Voceiros, etc.), agás a Comisión de Seguimento do COVID-19 ou calquera outra que fose preciso celebrar, isto motivado no disposto no Real decreto 463/2020, do 14 de marzo (BOE núm.67 do 14 de marzo), polo que se declara o estado de alarma en todo o país, co fin de xestionar a situación de crise sanitaria ocasionada polo COVID-19. Por Resolución desta Alcaldía núm.448/2020, do 24 de marzo, avoquei a delegación de atribucións efectuada a prol da Xunta de Goberno Local, dende a data de sinatura desa resolución e ata a finalización do estado de alarma decretado por Real decreto 463/2020, do 14 de marzo, ou, no seu caso, durante o prazo de vixencia das súas posibles prórrogas. A disposición final 2 do Real decreto-lei 11/2020, do 31 de marzo, engadiu un apartado 3 ao artigo 46 da Lei 7/1985, do 2 de abril, reguladora das bases do réxime local, do seguinte teor literal: “3. En todo caso, cando concorran situacións excepcionais de forza maior, de grave risco colectivo, ou catástrofes públicas que impidan ou dificulten de maneira desproporcionada o normal funcionamento do réxime presencial das sesións dos órganos colexiados das Entidades Locais, estes poderán, apreciada a concorrencia da situación descrita polo alcalde ou presidente ou quen validamente lles substitúa para o efecto da convocatoria de acordo coa normativa vixente, constituírse, celebrar sesións e adoptar acordos a distancia por medios electrónicos e telemáticos, sempre que os seus membros participantes se atopen en territorio español e quede acreditada a súa identidade. Así mesmo, deberase asegurar a comunicación entre eles en tempo real durante a sesión, dispoñéndose os medios necesarios para garantir o seu carácter público ou secreto segundo proceda legalmente en cada caso. Para os efectos anteriores, considéranse medios electrónicos válidos as audioconferencias, videoconferencias, ou outros sistemas tecnolóxicos ou audiovisuais que garantan adecuadamente a seguridade tecnolóxica, a efectiva participación política dos seus membros, a validez do debate e votación dos acordos que se adopten.” Tendo en conta o anterior, o Concello de Cambre contratou o uso da plataforma Councilbox, a cal utiliza unha tecnoloxía blockchain que permite deixar evidencia e certificar as sesións que se poidan celebrar, dotando de absoluta trazabilidade e transparencia a toda a información. Co uso de esta plataforma estanse a cumprir os seguintes requisitos: - Queda acreditado que os participantes se atopan en territorio español - Queda acreditada a súa identidade - Asegura a comunicación en tempo real - Garante o carácter público ou secreto da sesión, no seu caso - Garante a seguridade tecnolóxica De conformidade con todo o anterior, e tralas probas de conexión e funcionamento realizadas durante a semana pasada, RESOLVO: Primeiro: Deixar sen efecto o disposto na Resolución de Alcaldía núm.448/2020, do 24 de marzo, respecto da avocación de atribucións efectuada a prol da Xunta de Goberno Local, dende a data de sinatura desa resolución e ata a finalización do estado de alarma decretado por Real decreto 463/2020, do 14 de marzo, ou, no seu caso, durante o prazo de vixencia das súas posibles prórrogas e, polo tanto, delegar novamente na Xunta de Goberno Local do Concello de Cambre, como órgano colexiado, e cos efectos establecidos no artigo 74 do Regulamento orgánico municipal, as atribucións desta Alcaldía que a continuación se relacionan, isto segundo o establecido por Resolución desta Alcaldía núm.1324/2019, do 1 de xullo, modificada por Resolución de Alcaldía núm.1/2020, do 30 de decembro: “1. As competencias como órgano de contratación respecto de: - os contratos de obras, de subministración, de servizos, de xestión de servizos públicos, os contratos administrativos especiais e os contratos privados cando o seu importe non supere o 10 por 100 dos recursos ordinarios do orzamento nin, en calquera caso, a contía de seis millóns de euros, incluídos os de carácter plurianual cando a súa duración non sexa superior a catro anos, sempre que o importe acumulado de todas as súas anualidades non supere nin a porcentaxe indicada, referido aos recursos ordinarios do orzamento do primeiro exercicio, nin a contía sinalada. - a adxudicación de concesións sobre os bens da entidade local, salvo a concesión do dereito de uso privativo sobre urnas e cinseiros no cemiterio municipal, e a adquisición de bens inmobles e dereitos suxeitos á lexislación patrimonial cando o seu valor non supere o 10% dos recursos administrativos do orzamento nin o importe de tres millóns de euros, así como o alleamento do patrimonio, cando o seu valor non supere a porcentaxe nin a contía indicados. Esta competencia delegada levará aparellada a de autorizar e dispoñer os gastos correspondentes contra partidas orzamentarias cuxa xestión lle corresponda, en virtude do establecido nos artigos 116.5 e 117.1 da Lei 9/2017, do 8 de novembro, de contratos do sector público (LCSP) e demais actos e trámites que, en xeral, a normativa vixente atribúe ao órgano de contratación, con excepción das competencias delegadas mediante Resolución desta Alcaldía núm.1323/2019, do 1 de xullo, na concelleira delegada da Área de Economía, Facenda e Recursos Humanos, respecto da dirección e xestión administrativa da contratación local, as competencias que o artigo 118 da LCSP atribúe ao órgano de contratación na tramitación dos contratos menores, e a competencia para autorizar e dispoñer os gastos correspondentes nos contratos menores de contía inferior a 6.000 euros IVE excluído.2. A aprobación dos proxectos de obras e de servizos cando sexa competente para a súa contratación ou concesión e estean previstos no orzamento.3. A devolución de garantías de todo tipo de contratacións e concesións que deriven de asuntos de competencia da Xunta de Goberno Local.” Segundo: Aprobar a celebración de sesións extraordinarias da Xunta de Goberno Local e da Xunta de Voceiros, por medios telemáticos, a través da plataforma Councilbox, durante a duración do estado de alarma decretado por Real decreto 463/2020, do 14 de marzo, así como durante a vixencia das súas prórrogas. Terceiro: De conformidade co establecido no artigo 50 do Regulamento orgánico municipal, publíquese no Boletín Oficial da Provincia, e déase conta á Xunta de Goberno Local e ao Pleno municipal na primeira sesión que teña lugar. Non obstante o anterior, remítase á maior brevidade posible, mediante correo electrónico, tanto aos membros que compoñen a Xunta de Goberno Local, como ao resto de concelleiros e concelleiras que integran a Corporación, isto para o seu coñecemento e para os efectos oportunos.» O que se publica para xeral coñecemento. Cambre, 4 de maio de 2020 O alcalde Óscar A. García Patiño